ROMÂNIA

JUDEŢUL SUCEAVA

PRIMÃRIA MUNICIPIULUI CÂMPULUNG MOLDOVENESC

DIRECŢIA TEHNICĂ ŞI URBANISM

R A P O R T    D E    S P E C I A L I T A T E
privind aprobarea Regulamentului pentru emiterea avizului favorabil privind 

exercitarea drepturilor de uz și servitute pe terenurile aparținând 

Municipiului Câmpulung Moldovenesc

INIŢIATOR PROIECT DE HOTÃRÂRE: Primar, Negură Mihăiţă
Direcția tehnică și urbanism din cadrul Primăriei Municipiului Câmpulung Moldovenesc, la proiectul de hotărâre, precizăm următoarele:
Proiectul de hotărâre are ca obiect aprobarea Regulamentului pentru emiterea avizului favorabil privind exercitarea drepturilor de uz și servitute, respectiv a dreptului de acces pe proprietăți, pentru realizarea rețelelor electrice pe terenurile aparținând Municipiului Câmpulung Moldovenesc.

Scopul regulamentului este stabilirea unei proceduri administrative unitare privind depunerea, analizarea și soluționarea solicitărilor formulate de operatorii de rețele, precum și emiterea avizului favorabil necesar în cadrul procedurilor de autorizare a lucrărilor.

Potrivit art. 12 alin. (2) din Legea nr. 123/2012 a energiei electrice și a gazelor naturale, titularii autorizațiilor de înființare și ai licențelor beneficiază asupra terenurilor și bunurilor proprietate publică sau privată afectate de capacitățile energetice de dreptul de uz pentru executarea lucrărilor necesare realizării, relocării, retehnologizării sau desființării acestora, de dreptul de uz pentru exploatarea și întreținerea capacităților energetice, precum și de dreptul de servitute de trecere pentru instalarea rețelelor electrice și accesul la acestea.

Conform art. 12 alin. (3) și (4) din același act normativ, drepturile de uz și servitute au caracter legal, au ca obiect utilitatea publică și se exercită, în cazul proprietăților aparținând statului și unităților administrativ-teritoriale, cu titlu gratuit, pe toată durata existenței capacităților energetice.

În exercitarea atribuțiilor privind administrarea domeniului public și privat al Municipiului Câmpulung Moldovenesc, avem obligația de a analiza documentațiile tehnice depuse de operatori și de a verifica modul în care lucrările propuse afectează terenurile aflate în proprietatea municipiului, investițiile existente sau planificate, celelalte utilități publice și amenajările existente.

În acest context, propunem instituirea unei proceduri administrative unitare care să reglementeze documentele necesare, modul de analiză a solicitărilor și emiterea avizului favorabil.

Avizul favorabil reglementat prin prezentul regulament nu constituie și nu conferă drepturile de uz și servitute sau dreptul de acces pe proprietăți, acestea fiind recunoscute prin legislația specială. Avizul reprezintă actul administrativ prin care Municipiul Câmpulung Moldovenesc analizează documentația tehnică din perspectiva afectării terenurilor aparținând municipiului și stabilește condițiile administrative necesare pentru protejarea patrimoniului public și privat, a investițiilor existente sau planificate și a celorlalte interese legitime ale autorității publice locale.

Emiterea avizului favorabil constituie o etapă prealabilă procedurii de autorizare a lucrărilor. Ulterior emiterii acestuia, solicitantul va parcurge procedura prevăzută de Legea nr. 50/1991 privind autorizarea executării lucrărilor de construcții, respectiv obținerea certificatului de urbanism, atunci când acesta este necesar, a autorizației de construire și, înainte de începerea lucrărilor pe terenurile aparținând Municipiului Câmpulung Moldovenesc, a autorizației de săpătură, în condițiile regulamentelor locale aplicabile.

Prin regulament sunt stabilite: domeniul de aplicare al procedurii, beneficiarii avizului favorabil, documentația necesară, competența Direcției Tehnice și Urbanism privind analiza solicitărilor și emiterea avizului, conținutul avizului favorabil și condițiile obligatorii care pot fi impuse pentru protejarea domeniului public și privat al municipiului. 

Regulamentul nu instituie obligații suplimentare și nu restrânge drepturile conferite operatorilor prin legislația specială, ci stabilește exclusiv cadrul procedural în care autoritatea administrației publice locale își exercită atribuțiile privind administrarea bunurilor aparținând Municipiului Câmpulung Moldovenesc.

Având în vedere cele prezentate, proiectul de hotărâre este oportun și legal și necesar.

Argumentele aduse de inițiator sunt reale și pertinente.

Director executiv adjunct,

Luminiţa Istrate

